Drága jó szüleim.

Először bocsánatot kérek, hogy ilyen sok ideje nem írtam. Én kitartok az állításom mellett, hogy ha jó vagyok az annak a jele, hogy nem írok. Otthonról már kétszer kaptam lapot én meg még egyszer sem válaszoltam.

Sőt még többet is kaptam az év elején, mikor szeretett Jancsikám nálam volt és elhozta a szeretetcsomagot. Mindjárt aznap este összeült a nagy Tanács, váratlan meglepetésre csak akkor csodálkoztak mikor kibontottam a csomagot. Jelzem én is csak akkor tudtam meg valójában a csomag tartalmát. Mindhármunk gondolata otthon járt. Nagyon szépen köszönjük.

Mindig szállt az áldás haza felé, míg tartott a csomag. Természetesen Jancsinak is és ángyikámnak is köszönjük.

Különben mi jól vagyunk, már a körülményekhez képest, Nálunk, hogy teljes legyen a boldogságunk a helyzet jobbra fordulása hiányzik. Nem is sok, ugye? Szerény gyerekek vagyunk mi.

Mi újság otthon? Laci a legutóbb küldött lapjában nem valami megnyugtató sorokat írt. Írta, hogy apu beteg, alig tud járni. Mi baja van? Van-e valami olyan orvosságra szüksége, amit otthon nem lehet megkapni? Írják meg vagy küldjék el borítékba a receptet hátha itt sikerülne könnyebben beszerezni. Nagyon szívesen utóvégre gyermeki kötelességünk és még én is ahhoz a családhoz tartozom, én is az apám fia vagyok. Vigyázzon magára apám, ha igazán isiásza van akkor a napra kellene kifeküdni ez az egyedüli orvosság a nap. Nem kell már abba a nyavajás gyárba kijárni, úgy se szívesen látják már ott magát. Emlékezik-e rá, hogy mit mondott még 10 évvel ezelőtt az öregekre kik nem akartak nyugdíjba menni? Én elhiszem, hogy így több a kereset és hát időtöltés az egész, de fontos az egészség is. Talán apu is a gyárból a temetőbe akar vonulni és nem nyugdíjba?

Ha valami komoly baja lenne apámnak írják meg, hogy megtudjam látogatni.

Mondta még Laci, hogy közel vannak a biliztásokhoz. Bizony elég szomorú dolog lenne, ha Lacit is meg Jancsit is elküldenék. Most bizony nagyon nehéz máshol is elhelyezkedni. És remélem, hogy erre nem kerül sor. Imádkozzunk, hogy a jó mederbe folyjék a belista elintézése. Bizony mi is a nyomdába egyik napról a másikra élünk. Mindennap drágul minden, senki sem bír venni semmit.

Egyben elintézem a Húsvéti jókívánságaimat is. Kellemes Húsvéti Ünnepeket kívánok kedves mindnyájuknak az egész rokonságnak. Bizony, nehéz időket élünk, de ne felejtsük el, hogy a nagyböjt, a nagypéntek után jön a Húsvét. Vége lesz ennek a szörnyű életnek is, örökké a földön semmi sem tart. A jó Isten most sem hordja el a benne bízókat. A jó Isten az ő kérőinek megadja a szükséges erőt a keresztek a szenvedések elviselésére. Mindig csak egy napot kell kibírni, mindig a mai napot kell kibírni, mert a holnap már bizonytalan számunkra. Remélem, hogy most a Húsvéti jókívánattal nem fogok elkésni, mint a Karácsonyival. Nagyapáékat, Jancsiékat az egész rokonságot szeretettel üdvözlöm. Apunak jobbulást kívánok és türelmet a jó Isten akaratában való megnyugvást, kezüket csókolom.

Pista

Rákospalota, 1946. 4. 5.